Slysavarnaskóli sjómanna tók fyrr í vikunni í notkun þrjá nýja björgunarbáta , þar af einn lokaðan lífbát af nýjustu gerð . Bátarnir voru keyptir frá Færeyjum og verða notaðir til kennslu sjómanna á námskeiðum skólans . Við athöfn var bátunum gefið nöfnin Fossinn , Roðlaus og Beinlaus . Athygli vekur að tvö seinni nöfnin eru langt frá því að vera „ hefðbundin “ fyrir björgunarbáta , en skýringin er sú að meðlimir hljómsveitarinnar Roðlaust og beinlaust , sem að mestu er skipað áhafnarmeðlimum á togaranum Kleifabergi frá Ólafsfirði , hafa styrkt björgunarskólann veglega á liðnum árum . Lokaði lífbáturinn er af fullkomnustu gerð og eru slíkir bátar algengir í notkun á skipum í dag . „ Allir þessir bátar eiga eftir að efla kennslu Slysavarnaskóla sjómanna til verðandi og starfandi sjómanna í notkun báta og eru því mikll fengur fyrir skólann . Jafnframt stendur skólinn enn betur að vígi en áður að standast alþjóðlegar kröfur um þjálfun sjómanna í meðferð björgunarfara , “ segir í tilkynningu frá Landsbjörgu .